Bileog Achoimre Feidhmiúcháin

Measúnú Tionchair ar Thogra le haghaidh Rialachán lena leasaítear Rialachán (CE) Uimh. 767/2008 maidir leis an gCóras Faisnéise Víosaí (VIS) agus maidir le sonraí ar víosaí gearrfhanachta a mhalartú idir Ballstáit (Rialachán VIS) agus Rialachán 810/2009 lena mbunaítear Cód Comhphobail maidir le Víosaí (Cód Víosaí).

A. An gá atá le beart

Cén fáth? Cén fhadhb a bhfuiltear ag díriú uirthi?

Mar fhorbairt ar mheastóireacht VIS 2016 agus mar fhreagairt ar dhúshláin nua i dtaca le víosaí agus slándáil agus chun idirnascacht a bhunú le córais TF atá ann cheana agus atá le teacht, tugadh aghaidh sa mheasúnú tionchair ar cheithre réimse a bhfuil fadhb iontu: ·Easpa doiciméad taistil mar fhianaise in imeachtaí fillte – ní dhéantar foráil i reachtaíocht reatha an Aontais don fhéidearthacht sin, as a neascraíonn imeachtaí fillte atá mall agus deacair, agus a chruthaíonn moilleanna agus costais do na ballstáit; ·Easpa sonraí bithmhéadracha lenar féidir mionaoisigh a aithint – faoi reachtaíocht reatha an Aontais, ní thógtar méarloirg ó leanaí faoi 12 bhliain d’aois, rud a fhágann go bhfuil sé níos deacra leanaí, go háirithe iad siúd atá leochaileach ó thaobh gáinneála de, a aithint; ·Faisnéis neamhleor maidir le víosaí fadfhanachta agus doiciméid chónaithe – cruthaítear fadhbanna i mbainistiú teorainneacha seachtracha mar gheall ar an mbearna faisnéise agus fágann sé go bhfuil limistéar Schengen níos leochailí ó thaobh rioscaí slándála de; ·Seiceálacha neamhleor ar rioscaí slándála agus imirce agus iarratais ar víosaí á bpróiseáil – tá na seiceálacha míchothrom ar fud na mballstát, agus níltear ag baint úsáide as na córais TF atá ann (lena náirítear iad siúd a bheidh idir-inoibritheach amach anseo) chun na críche sin.

Cad leis a bhfuiltear ag súil ón tionscnamh seo?

Cuspóirí ginearálta • Cur chun feidhme an chomhbheartais víosaí a fheabhsú; • Seiceálacha a éascú ag teorainneacha seachtracha an Aontais agus saorghluaiseacht a éascú laistigh de thíortha an Aontais i limistéar Schengen, atá saor ó theorainneacha; • An tslándáil a theannadh laistigh den Aontas agus ag a theorainneacha; • Feabhas a chur ar bhainistiú na teorann idir thíortha i limistéar Schengen agus tíortha nach bhfuil sa limistéar sin. Sainchuspóirí • Feabhas a chur ar shainaithint agus filleadh náisiúnach nach den Aontas iad; • Éifeachtúlacht VIS a fheabhsú chun nósanna imeachta um fhilleadh a éascú; • An comhrac i gcoinne na calaoise a éascú; • Seiceálacha a éascú ag láithreacha trasnaithe na dteorainneacha seachtracha agus laistigh de chríoch na mBallstát araon; • Gníomhartha níos láidre a dhéanamh chun cur in aghaidh sárú cearta leanaí; • Malartú faisnéise idir na Ballstáit a éascú maidir le náisiúnaigh tríú tír; • Cuidiú leis an gcomhrac i gcoinne na coiriúlachta tromchúisí, lena náirítear an sceimhlitheoireacht; • Staitisticí a thiomsú chun tacú le déanamh beartas fianaise-bhunaithe.

Cad é an breisluach atá le beart a dhéanamh ar leibhéal an Aontais?

Tá bunachair shonraí TF do theorainneacha agus ar mhaithe le slándáil ann ar leibhéal an Aontais chun cuidiú leis na húdaráis náisiúnta comhoibriú agus faisnéis a chomhroinnt sa réimse sin. Trí aghaidh a thabhairt ar bhearnaí faisnéise atá sainaitheanta sna córais sin, beidh na húdaráis in ann náisiúnaigh nach den Aontas iad a shainaithint agus measúnú riosca críochnúil a dhéanamh maidir leo (ar bhealach níos tapúla agus níos saoire), agus stádas agus barantúlacht a ndoiciméad a sheiceáil.

B. Réitigh

Cad iad na roghanna beartais reachtacha agus neamhreachtacha a breithníodh? An bhfuil rogha thosaíochta ann (le líne fúithi) nó nach bhfuil?

Cóip dhigiteach den doiciméad taistil a chur san áireamh le VIS – (1) I mbunachar láraithe/ (2) Díláraithe (á dhéanamh ag na Ballstáit ar bhonn aonair): • Forogha A. Leathanach na sonraí beathaisnéiseacha amháin a stóráil • Forogha B. Gach leathanach úsáidte i ndoiciméad taistil an iarratasóra a stóráil Aois déanta na méarlorg a ísliú i gcás na leanaí • Aois déanta na méarlorg a ísliú go 6 bliana d’aois • Aois déanta na méarlorg a ísliú go náid (i.e. méarloirg a thógáil ó leanaí de gach aois, ó lá a mbreithe) Sonraí maidir le víosaí fadfhanachta agus doiciméid chónaithe a chur san áireamh in VIS – roghanna neamhreachtacha: • Feabhas a chur ar chomhroinnt faisnéise déthaobhaí ar bhonn gach cáis. • Cothú agus úsáid faisnéise i gCóras Faisnéise Schengen a fheabhsú i dtaca le foláirimh maidir le víosaí fadfhanachta agus doiciméid chónaithe atá tarraingthe siar • Úsáid gnéithe slándála a chur chun cinn maidir le doiciméid ina bhfuil slis: Fíordheimhniú éighníomhach agus Rialú Rochtana Leathnaithe – roghanna reachtacha: • Víosaí fadfhanachta agus doiciméid chónaithe a chomhchuibhiú tuilleadh agus a áirithiú • Idirnasc a chruthú idir bunachair shonraí ábhartha náisiúnta a thabharfadh deis do gach Ballstát bunachair a chéile a chuardach • Cuir san áireamh le VIS – (a) gan sonraí faoi iarratais a diúltaíodh / (b) le sonraí faoi iarratais a diúltaíodh Seiceálacha uathoibrithe slándála agus imirce • Seiceáil chórasach uathoibrithe ar bhunachair shonraí atá ar fáil • Crosseiceáil uathoibrithe + rialacha maidir le scagadh

Na páirtithe leasmhara éagsúla agus na bearta is rogha leo

Tá sé ráite ag raon leathan páirtithe leasmhara go dtacaíonn siad le cuspóirí VIS leasaithe (eu-LISA (gníomhaireacht an Aontais a bhainistíonn córais TF a bhaineann le slándáil), Frontex - gníomhaireacht an Aontais maidir le teorainneacha agus rialtais an Aontais, a sholáthair ionchur do na staidéir thacaíochta). Tharraing roinnt páirtithe leasmhara (an Maoirseoir Eorpach ar Chosaint Sonraí, FRA) aird ar an ngá atá le cearta bunúsacha a urramú, ag tabhairt tábhacht go leanúnach don ghá atá le bearta láidre soiléire i dtaca le cosaint sonraí agus le leas an linbh a chur san áireamh.

C. Tionchar na rogha tosaíochta

Cad iad buntáistí na rogha tosaíochta (más ann di; murab ann, cad iad buntáistí na bpríomhroghanna)?

Leis na bearta atá beartaithe cuirfear modh iontaofa ar fáil chun fianaise a chur i láthair go córasach maidir le náisiúntacht aon duine is rófhantóir ar víosa náisiúnach tríú tír. Ba cheart cur i bhfeidhm cinntí um fhilleadh a éascú leis sin – agus coigiltis €6.7m – €32.1m a bhaint amach mar thoradh air. Mar gheall ar mhoilleanna laghdaithe san imeacht um fhilleadh tiocfaidh laghdú €46.3m – €92.6m freisin ar chostais a bhaineann le hionaid choinneála réamhaistrithe, cothabháil, etc. Táthar ag súil le coigiltis bhreise €3.9m – €15.5m i gcostais riaracháin bhainteacha. Trí mhéarloirg leanaí a chur san áireamh in VIS cuirfear ar chumas na núdarás a gcéannacht a fhíorú, agus dá bhrí sin aon ghaol maíte idir leanaí agus daoine fásta a thugann le fios gur tuismitheoirí nó caomhnóirí na leanaí iad. Cuideoidh sé sin leanaí neamhthionlactha a dtarlaíonn dóibh i limistéar Schengen a athaontú lena dtuismitheoirí, lena dteaghlaigh nó lena gcúramóirí, agus éascófar leis cur i bhfeidhm Rialachán Bhaile Átha Cliath (na rialacha faoina gcinntear an ballstát den Aontas atá freagrach as iarratais aonair ar thearmann a phróiseáil). Beidh rochtain ag údaráis bhainistithe teorann agus údaráis forfheidhmithe dlí ar shonraí i dtaca le víosaí fadfhanachta agus doiciméid chónaithe, lena gcumasófar seiceálacha tapa ar stádas agus ar bharantúlacht. Bainfidh sealbhóirí na ndoiciméad tairbhe freisin as seiceálacha teorann níos réidhe agus níos tapúla. Bainfidh consalachtaí agus údaráis imirce tairbhe go príomha as seiceálacha uathoibrithe i mbunachair shonraí eile, ar an mbealach sin ag baint leas iomlán as idir-inoibritheacht an chórais ina iomláine.

Cad iad costais na rogha tosaíochta (más ann di; murab ann, cad iad costais na bpríomhroghanna)?

Beidh na costais eacnamaíocha láithreacha teoranta don infheistíocht nó do na costais bhunaithe a bhaineann le nósanna imeachta a athrú agus le gníomhartha dlíthiúla. Is ar bhuiséad an Aontais agus ar na húdaráis náisiúnta a mbeidh na córais á noibriú acu a thitfidh na príomhchostais aonuaire agus meastar na costais sin ag €21.4m – €21.5m. Is iad consalachtaí bhallstáit an Aontais agus na soláthraithe seirbhíse seachtracha go príomha a íocfaidh an costas riaracháin athfhillteach a bheidh i gceist mar thoradh ar ualach oibre méadaithe in aghaidh gach iarratais. Rinneadh an anailís chainníochtúil, áfach, ar leithligh i leith gach réimse beartais. Dá bhrí sin, ní dhéantar gnéithe suntasacha na roghanna beartais tosaíochta a bhaineann le laghdú costais fadtéarmach, amhail barraineacht scála agus forluí féideartha infheistíochta, a chur san áireamh leis na costais mheasta.

Cén difear a dhéanfar do ghnólachtaí, do FBManna agus do mhicrifhiontair?

Ní mheastar go mbeidh tionchar díreach ag na bearta beartais atá beartaithe ar ghnólachtaí beaga agus meánmhéide. Bainfidh taistealaithe agus fíorshealbhóirí víosaí fadfhanachta nó ceadanna cónaithe nach den Aontas iad tairbhe as seiceálacha teorann níos tapúla.

An imreofar tionchar suntasach ar bhuiséid náisiúnta agus ar údaráis riaracháin náisiúnta?

Beidh na coigiltis shuntasacha níos mó ná na costais a bheidh i gceist mar thoradh ar obair riaracháin bhreise a bhaineann le doiciméid a scanadh agus méarloirg a thógáil ó leanaí. Meastar go rachaidh an méid seo a leanas chun tairbhe go mór do na Ballstáit: ·líon níos lú iarrataí ar chabhair i ndáil le doiciméid thacaíochta ó údaráis imirce agus údaráis um fhilleadh ·níos lú iarrataí ar chóipeanna de dhoiciméid taistil ·nós imeachta níos éasca um fhilleadh d’imircigh arna rófhanacht ar víosa náisiúnach tríú tír.

An mbeidh aon tionchar suntasach eile i gceist?

Bainfidh sochaithe go ginearálta tairbhe as an tslándáil mhéadaithe a bheidh ann mar thoradh ar chosaint níos éifeachtúla na dteorainneacha seachtracha, cosaint leanaí, agus nósanna imeachta níos éasca um fhilleadh le haghaidh imirceach neamhrialta. Trí aghaidh a thabhairt ar an mbearna faisnéise reatha sna doiciméid a eisítear chuig náisiúnaigh nach den Aontas iad, comhlánfar an córas faisnéise bainistithe teorann. Rinneadh an córas a cheapadh agus a chur chun feidhme agus lánurraim á tabhairt don reachtaíocht ábhartha uile, ar nós An Rialachán Ginearálta maidir le Cosaint Sonraí, agus do na prionsabail maidir le cosaint sonraí trí dhearadh agus mar réamhshocrú, agus tá raon coimircí ag gabháil leis.

D. Iarobair

Cathain a dhéanfar athbhreithniú ar an mbeartas?